ועדת הפנים ואיכות הסביבה, כנסת 15, פרוטוקול מספר 13, 1999-10-06 09:00

דוד אזולאי: בוקר טוב.

דוד אזולאי: אני פותח את הישיבה.

דוד אזולאי: בקשתי לקיים דיון על נושא הקיצוניים בתנועה האיסלאמית היות ולאחרונה הנושא הזה היה בכותרות.

דוד אזולאי: על פי מה שאנחנו לפחות יודעים מהתקשורת זה אפשר לומר כמעט עלייה בדרגה בפעילותה של התנועה האיסלאמית.

דוד אזולאי: אני רוצה לפתוח ולהקדים בדבריי, שכשאני מדבר על התנועה האיסלאמית אני מדבר על אותם קיצוניים שעוסקים במעשה קיצוני, ואני מבקש מחברי הוועדה להיות זהירים לבל ניסחף להכללות של המיגזר הערבי מפני שאל לנו להטיל דופי באוכלוסיה שנאמנה למדינה ועושה את חובותיה למדינה.

דוד אזולאי: יחד עם זה, אנחנו צריכים לזכור שישנם הרבה כלים היום שאינני יודע עד כמה רשויות השלטון במדינת ישראל מודעות לכך.

דוד אזולאי: אני מדבר על מערכת שמתפתחת ברחוב הערבי, שממומנת כמעט כל כולה על ידי התנועה האיסלאמית.

דוד אזולאי: אני מדבר על גנים, על מעונות יום שהתנועה האיסלאמית מממנת.

דוד אזולאי: ישנן תחנות רדיו וטלוויזיה פיראטיות.

דוד אזולאי: שני הדברים האלה הם בעצם האמצעים המקשרים בין האוכלוסיה לבין התנועה האיסלאמית.

דוד אזולאי: חשוב גם לזכור שהתנועה האיסלאמית עוסקת לא מעט במעשי צדקה, ויש כאלה אולי שמנצלים את הגוף הזה של התנועה האיסלאמית לאותם מעשים קיצוניים כפי שהיינו עדים להם לאחרונה בכפרים שבגליל.

דוד אזולאי: דבר נוסף, וכאן הפנייה שלי היא בעיקר לנציג משרד הדתות בעניין האימאמים.

דוד אזולאי: ישנם מסגדים שיש להם אימאמים הממומנים על ידי משרד הדתות.

דוד אזולאי: אני מבין שאלה בשליטה ובפיקוח.

דוד אזולאי: הבעיה שלנו היא מה עם אותם מסגדים שיש להם אימאמים שאנחנו שומעים אותם אבל בעצם אין לנו שליטה עליהם.

דוד אזולאי: איך המשרד שלכם מתכונן להתמודד עם הבעיה הזאת.

דוד אזולאי: נמצא אתנו פה היום מנכ"ל המשרד לביטחון פנים מר אריה רמות, שהוא ודאי יציג את הדברים מזווית ראייתו.

דוד אזולאי: יחד עם זה, הייתי מבקש גם לשמוע על ההחלטות שהתקבלו בקבינט בכל הקשור לאותם קיצוניים בתנועה האיסלאמית ואיך אתם כמשרד לביטחון פנים מתמודדים או שאתם ממשיכים לטמון את הראש בחול ונותנים לאותן קבוצות קיצוניות להשתלט על הרחוב הערבי ולהסית כנגד המדינה.

דוד אזולאי: מר אריה רמות, בבקשה.

אריה רמות-שיפמן: אנחנו נפתח בסקירה שיתן עוזר המפכ"ל לנושא הערבים ואחר-כך אני אתייחס בהמשך.

תנ"צ ראובן לוי: בפורום הזה אני מרגיש כמי שנותן סקירה על נוח והמבול, אבל כיוון שאני ממלא הוראות אעשה כמיטב יכולתי בראשי פרקים קצרים.

עבד-אלמאלכ דהאמשה: לפני הסקירה, דברי היושב-ראש עצמו לא מדוייקים.

דוד אזולאי: לכן ביקשנו סקירה כדי שנשמע ונשכיל.

עזמי בשארה: דיברת על קבוצות קיצוניות שהשתלטו על המדינה.

דוד אזולאי: נשמע את הסקירה, אחר-כך נאפשר לך לדבר.

דוד אזולאי: האמן לי שלא אמרתי את הדברים באוויר.

דוד אזולאי: אני מכיר קצת את המערכת, אולי לא כמוך, אבל אני מכיר קצת.

דוד אזולאי: חייתי במשולש ארבע שנים, הייתי שכן לאום אל-פאחם.

דוד אזולאי: אני מכיר קצת את המערכות שם.

עזמי בשארה: כל אום אל-פאחם לא תשתלט על המדינה.

דוד אזולאי: זה לא רק אום אל-פאחם.

דוד אזולאי: אתה יודע שיש עוד מקומות, גם בגליל לצערי הרב.

דוד אזולאי: זה עדיין לא בא ללמד על הכלל.

דוד אזולאי: אני אמרתי את זה בתחילת דבריי.

גדעון עזרא: אני מציע, אחרי שנשמע את הסקירה, חברי כנסת שנמצאים פה - אני מוכן להיות אחרון - יגידו איך נלחמים בתנועה האיסלאמית.

עבד-אלמאלכ דהאמשה: זה הנושא, איך להילחם בתנועה האיסלאמית?

עבד-אלמאלכ דהאמשה: התנועה האיסלאמית שווה מחבלים בעיניך.

גדעון עזרא: הם לא היו מחבלים?

גדעון עזרא: מה הם היו?

דוד אזולאי: אני מבקש לאפשר לראובן לוי לדבר בצורה שוטפת, לא נפריע לו, ואחר-כך חברי הכנסת יוכלו לשאול שאלות.

דוד אזולאי: אדוני, בבקשה.

תנ"צ ראובן לוי: את העלייה ואת הפעילות של התנועה האיסלאמית בישראל צריך לראות על הרקע ההיסטורי שהוא עמוק וארוך טווח, עוד לפני למעלה ממאה שנה.

תנ"צ ראובן לוי: העולם המוסלמי הערבי עמד בפני דילמה של בחירת דרכו.

תנ"צ ראובן לוי: היו אסכולות: אסכולה חילונית, לאומית, לאומנית; אסכולה איסלאמית, דתית - וכל אחת בדרכה רצתה לתת פתרונות לבעיות שעמדו על הפרק באותה תקופה, באותם זמנים.

תנ"צ ראובן לוי: התהליך הזה הגיע לאזורנו, לאזור ארץ ישראל, בשנות השלושים, למעשה זו תחילתה של ההתעוררות האיסלאמית בארץ ישראל בקרב ערביי הארץ הזאת.

תנ"צ ראובן לוי: הפסקה של התהליך הזה היתה ב1948-, כאשר רוב המנהיגות הדתית גלתה החוצה והמשבר שהיה בקרב האוכלוסיה פה כמובן גם פקד את המימסד הדתי כאן.

תנ"צ ראובן לוי: התעוררות מסויימת, משמעותית היתה ב1967- עם המגע המחודש בין האזרחים הערבים של מדינת ישראל לבין אחיהם ביהודה, שומרון וחבל עזה.

תנ"צ ראובן לוי: הדבר הזה יצר כמובן גם רצון לחקות את המימסד המאוד פעיל, את החיים המאוד פעילים בתחום הדתי, וכמובן עצם המיפגש עצמו היה בו כדי לחזק את הפעילות של הזרמים האיסלאמיים בקרב אזרחי המדינה הערבים.

תנ"צ ראובן לוי: נקודת ציון נוספת שהייתי מציין זה 1979.

תנ"צ ראובן לוי: ההצלחה של האיסלאם באיראן נתן כמובן גם דחיפה להתעוררות של תנועות איסלאמיות, זרמים איסלאמיים וחזרה לאיסלאם באזורים אחרים במזרח התיכון ובכלל זה גם על האזרחים הערבים במדינת ישראל.

תנ"צ ראובן לוי: התהליך הזה שהוא תרבותי, חברתי, שהוא לא פסח כמובן על אזרחי המדינה הערבים, מצא את ביטויו בצורה ממוסדת בתחילת שנות ה70-, בתחילת שנות ה80- עם ייסודה של התנועה האיסלאמית בישראל.

תנ"צ ראובן לוי: מייסדי התנועה האיסלאמית בישראל באותם שנים, השייח' עבדאללה נימר דרוויש והשייח' ראאד סאלח, בתחילת דרכם דווקא הלכו לכיוונים האלימים, לכיוונים של כוונות לפחות לבצע פיגועים, פח"ע, התארגנויות חשאיות ואלימות.

תנ"צ ראובן לוי: לשמחתנו עצרנו את התהליך הזה באיבו.

תנ"צ ראובן לוי: אנשים היו במעצר ושוחררו אחר-כך בעיסקות כאלה או אחרות.

תנ"צ ראובן לוי: כמה מלים לגבי האידיאולוגיה כפי שהיא נראית לנו.

תנ"צ ראובן לוי: אין משנה סדורה, לי לא מוכרת, אבל לפחות מהסתכלות על הפעילות של התנועה האיסלאמית, על התבטאויות של מנהיגי התנועה האיסלאמית הייתי אומר שמבחינה אידיאולוגית יש כמה אלמנטים מאוד חשובים.

עזמי בשארה: אתה אומר שוחררו בעסקות כאלה או אחרות.

עזמי בשארה: על איזה עיסקות אתה מדבר?

עזמי בשארה: אני זוכר שפורסם על עיסקות לשחרורם.

עזמי בשארה: הם ריצו את עונשם ושוחררו, נכון?

עזמי בשארה: אם אתה זוכר משהו אחר הייתי מאוד רוצה לשמוע.

עזמי בשארה: חשוב לדעת אם ממשלת ישראל שחררה אותם בעיסקה בסוף שנות ה70-, תחילת שנות ה80-.

עזמי בשארה: איזו עיסקה?

תנ"צ ראובן לוי: היתה עיסקה של שחרור אנשי התנועה האיסלאמית בתמורה לשחרור של ישראלים במקומות אחרים.

עבד-אלמאלכ דהאמשה: בסדר, אלף אסירים שוחררו בעיסקת ג'יבריל הידועה.

עבד-אלמאלכ דהאמשה: חוץ מזה, מי שעצר את הפעילות שם זה השייח'ים עצמם.

עבד-אלמאלכ דהאמשה: היו כאלה שניסו לפעול והם עצרו אותם ולא נתנו לדברים ללכת קדימה.

תנ"צ ראובן לוי: יש דברים שאני יודע הרבה פחות מכם, יש דברים שאני יודע קצת יותר מכם.

תנ"צ ראובן לוי: אפשר למחוק את העניין של שחרור בעיסקה מהפרוטוקול.

תנ"צ ראובן לוי: זה לא חשוב לעניין.

דוד אזולאי: לא, לא, אל תחזור בך.

תנ"צ ראובן לוי: גם אם זו טעות, אני חוזר בי.

תנ"צ ראובן לוי: נצא מהנחה שטעיתי, אני לא מכיר את ההיסטוריה בפרטי הפרטים האלה ובזה נגמר העניין.

עזמי בשארה: רציתי ללמוד, זה הכל.

איוב קרא: היתה עיסקה.

תנ"צ ראובן לוי: נכון שהיתה עיסקה?

איוב קרא: כן.

תנ"צ ראובן לוי: התנועה האיסלאמית, כמו תנועות איסלאמיות אחרות באזורנו, שהן פועלות למעשה תחת תנועת האם שצמחה במצרים בשנות ה30- לאחים המוסלמיים, רואה באיסלאם את המזור לכל תחלואי החברה הערבית, המוסלמית באשר היא.

תנ"צ ראובן לוי: האיסלאם הטהור, אותו איסלאם שהביא את ההישגים היותר גדולים בהיסטוריה למוסלמים ולערבים - יש על זה עדויות היסטוריות כמובן - אחד הקלקולים הגדולים, אליבא דאסכולה הזאת, שהיתה התרחקות מהאיסלאם ולכן צריך לחזור אליו.

תנ"צ ראובן לוי: האיסלאם הוא הבסיס, המזור לכל דבר.

תנ"צ ראובן לוי: ההלכה האיסלאמית צריכה להיות החוק או החוקה שעל פיה צריך שיתנהלו חייו של הפרט ושל הכלל.

תנ"צ ראובן לוי: צריך לחזור ולהקים מדינה איסלאמית אחת גדולה, אימפריה איסלאמית אחת גדולה על כל השטחים בהם נמצאים המוסלמים וכמובן לבטל את המדינות או הלאומים הקיימים.

תנ"צ ראובן לוי: אשר לנו, יש באידיאולוגיה שלילה מוחלטת של קיומה של מדינת ישראל.

תנ"צ ראובן לוי: פה ישנם כמובן ניואנסים, יש זרמים.

תנ"צ ראובן לוי: בתוך התנועה האיסלאמית יש אסכולות, אפילו הייתי אומר יריבויות מאוד קשות גם על הרקע האידיאולוגי.

תנ"צ ראובן לוי: לשמחתנו יש רבים וטובים שחושבים שצריך להשתלב בחיים של המדינה, צריך להשתלב גם בחיים הפוליטיים של המדינה.

תנ"צ ראובן לוי: יש לנו חברי כנסת, לשמחתנו, מהתנועה האיסלאמית, אבל זה לא נחלתם של כולם.

תנ"צ ראובן לוי: יש פלגים קיצוניים בתוך התנועה האיסלאמית ששוללים שלילה מוחלטת כל שיתוף פעולה, כל השתלבות בחיים, ודאי הפוליטיים של מדינת ישראל, למעט בתחום המוניציפלי.

עבד-אלמאלכ דהאמשה: אתה יכול לתת דוגמה אחת?

תנ"צ ראובן לוי: אני פותח את האינטרנט ואני רואה את הכתובת של צוות אל חק אלחרייה.

תנ"צ ראובן לוי: העיתון מוצג כעיתון איסלאמי היוצא לאור מדי שבוע ביום שישי.

תנ"צ ראובן לוי: המשרד הראשי בעיר אום אל-פאחם, אזור המשולש בפלשתין.

תנ"צ ראובן לוי: משרד הסניף בעיר נצרת הגליל, פלשתין.

תנ"צ ראובן לוי: מספר העמודים 40.

תנ"צ ראובן לוי: העיתון מופיע בכל אזורי פלשתין.

עבד-אלמאלכ דהאמשה: זאת הדוגמה שאתה מביא?

חיים דרוקמן: זה שולל את קיומה של מדינת ישראל.

עבד-אלמאלכ דהאמשה: אדוני, כשאתה שומע פלשתין זה נשמע אחרת.

עבד-אלמאלכ דהאמשה: אבל אתה צריך גם לזכור שבעולם כולו לא מכירים משהו אחר.

עבד-אלמאלכ דהאמשה: אם הוא כותב פלשתין, לפחות מבחינה היסטורית זה כן פלשתין ועדיין פלשתין קיימת.

עבד-אלמאלכ דהאמשה: אם לא באום אל-פאחם, היא קיימת בחלקים אחרים.

חיים דרוקמן: העולם כולו מכיר את מדינת ישראל.

עבד-אלמאלכ דהאמשה: תן לנו דוגמה שבה שוללים את קיומה של המדינה.

מוחמד כנעאן: תן הצהרה של מנהיגים של התנועה האיסלאמית, של אנשים בתנועה האיסלאמית.

גדעון עזרא: אני אתן לך אלף הצהרות.

מוחמד כנעאן: אתה אל תגיד לי שום דבר.

דוד אזולאי: אדוני הנכבד, אתה נותן לנו כאן סקירה בעניין התנועה האיסלאמית.

דוד אזולאי: עד לרגע זה לא שמעתי דברים שיכולים לפגוע בביטחון המדינה או סודות מיוחדים.

דוד אזולאי: יש פה תרעומת, במידה מסויימת צודקת, של התקשורת שלא מאפשרים לה להיכנס לכאן.

דוד אזולאי: אם הסקירה היא סקירה שוטפת, אקדמאית, אין לי בעיה לתת לתקשורת לבוא לכאן, לצלם ולצאת.

דוד אזולאי: אבל אם יש דברים מיוחדים שאולי המנכ"ל רוצה לעמוד עליהם, אני בהחלט מוכן לקבל את הבקשה ולא להכניס את התקשורת.

תנ"צ ראובן לוי: אדוני היושב-ראש.

תנ"צ ראובן לוי: גם כך אני במצב לא נעים.

תנ"צ ראובן לוי: זה לא דבר שגרתי שנותנים סקירה כזאת.

דוד אזולאי: אדוני, תפקידך לבוא לוועדה ולהגיד את הדברים בפני כל חברי הכנסת.

דוד אזולאי: אתה צריך להגיד את הדברים וחברי הכנסת צריכים לשאול את השאלות.

אריה רמות-שיפמן: ראובן, אני מציע שתצמצם.

תנ"צ ראובן לוי: אני יכול להפסיק עכשיו.

דוד אזולאי: אני לא רוצה שתפסיק.

אריה רמות-שיפמן: תעבור לפרק העכשווי ולפיגועים האחרונים שהיו וזהו.

תנ"צ ראובן לוי: אנחנו כמשטרת ישראל נתקלים בטביעות האצבע המאוד משמעותיות של התנועה האיסלאמית בפעולות של הפרת הסדר הציבורי במקומות שונים.

תנ"צ ראובן לוי: בשנה האחרונה ראינו תופעות מאוד חמורות באום סחלה ליד שפרעם.

מוחמד כנעאן: מה זה קשור לתנועה האיסלאמית?

עבד-אלמאלכ דהאמשה: אני הייתי שם ואני יודע מה היה שם.

דוד אזולאי: אני אתן לכם לדבר אחר-כך, לשאול שאלות.

דוד אזולאי: אתם לא יכולים למנוע ממנו את זכות הדיבור.

דוד אזולאי: מותר לכם לשמוע ולהגיב אחר-כך מה שאתם רוצים.

תנ"צ ראובן לוי: אני אדלג על כל הדברים שהם קונטרוורסליים.

דוד אזולאי: אדוני, אל תדלג.

דוד אזולאי: תדבר מה שאתה צריך לדבר.

דוד אזולאי: אני אגן על זכות הדיבור שלך ומותר לך להגיד מה שאתה צריך להגיד פה.

דוד אזולאי: אני מבקש מחברי הכנסת לאפשר לו לדבר.

תנ"צ ראובן לוי: רק בראשי פרקים, בשני משפטים.

תנ"צ ראובן לוי: אנחנו ראינו את טביעות האצבע גם באירועי אום אל-פאחם בשנה שעברה, ערב יום הכיפורים שלנו, הם היו מאוד מאוד אלימים.

תנ"צ ראובן לוי: אנחנו רואים את טביעות האצבע של התנועה האיסלאמית במרכז העצבים המאוד מאוד רגיש באל אקצה, של נסיון לעורר שם ריב ומדנים.

תנ"צ ראובן לוי: הדבר הכי חמור, כמובן, זה עליית המדרגה שראינו אותה, לצערנו, בפיגוע במגידו ואחר-כך בפיגוע בחיפה ובטבריה.

חוסניה ג'בארה: זה לא פיגוע.

חיים דרוקמן: זה רצח.

תנ"צ ראובן דרוקמן: רצח במגידו.

תנ"צ ראובן דרוקמן: בוודאי ובוודאי אי-אפשר להגיד שהתנועה האיסלאמית היתה שותפה לעניין הזה או היא נתנה את ברכתה לעניין הזה.

תנ"צ ראובן דרוקמן: ברור לגמרי דבר אחד, שהאנשים היו אנשים של התנועה האיסלאמית, אנשים שמזוהים אידיאולוגית עם התנועה האיסלאמית.

תנ"צ ראובן דרוקמן: אנחנו רואים את עליית המדרגה הזאת בחומרה רבה מאוד, שאזרחים של מדינת ישראל מרשים לעצמם לקחת חומרי נפץ וללכת ולפוצץ אוטובוסים עם אזרחים של המדינה.

תנ"צ ראובן דרוקמן: זה לא היה עד היום.

גדעון עזרא: היה ועוד איך היה.

אחמד טיבי: היה יותר מאשר בשנים האחרונות.

גדעון עזרא: היה על ידי התנועה האיסלאמית, לא אוטובוסים, ומעניין שכולם מאזור אום אל-פאחם.

עבד-אלמאלכ דהאמשה: אולי תגידו אנשים מוסלמים.

גדעון עזרא: זו התנועה האיסלאמית.

עבד-אלמאלכ דהאמשה: אתה ראית את תעודות החבר שלהם?

גדעון עזרא: אני לא יודע מה יש במים של אום אל-פאחם.

עבד-אלמאלכ דהאמשה: המנהיגים של התנועה האיסלאמית אומרים: רבותי, אנחנו במדינה הזאת נחיה לפי שני כללים.

עבד-אלמאלכ דהאמשה: כלל אחד זה השריעה שלנו והכלל השני זה חוק המדינה.

עבד-אלמאלכ דהאמשה: לא נפר אותו, לא נסכים שהוא יופר ואנחנו מגנים אותם.

עבד-אלמאלכ דהאמשה: את האנשים האלה לא שלחנו, לא שולחים והם לא משתייכים אלינו.

עבד-אלמאלכ דהאמשה: מה אתה רוצה יותר?

איוב קרא: אני רוצה לשאול שאלה טכנית.

איוב קרא: בתור עוזר למפכ"ל, אתה לובש מדים בעיקרון, איש משטרה או אזרח?

תנ"צ ראובן לוי: בעיקרון איש משטרה.

אחמד טיבי: נכון שיש ירידה דרסטית בשנים האחרונות בעבירות ביטחוניות של אזרחים ערבים?

תנ"צ ראובן לוי: אין לי סטטיסטיקה.

דוד אזולאי: אני מציע לך, חבר-הכנסת אחמד טיבי, שתפנה שאלה כזאת בכתב ותקבל תשובה.

חיים דרוקמן: מספיק רצח אחד.

מוחמד כנעאן: הרב דרוקמן, איפה הקול שלך כשאזרח ערבי נרצח לפני שבועיים?

מוחמד כנעאן: לא שמעתי את הקול שלך.

חיים דרוקמן: קודם כל, אני מבקש שתוריד קצת את הטון, תדבר כמו בן-אדם ואל תצעק פה.

מוחמד כנעאן: אתה לא תטיף לי מוסר.

חיים דרוקמן: גם אתה לא תטיף לי מוסר.

מוחמד כנעאן: אל תבדיל בין רצח לרצח.

חיים דרוקמן: מה אתה צועק?

חיים דרוקמן: בינתיים אני רואה שאתה מבדיל.

מוחמד כנעאן: כי אתם מגזימים.

חיים דרוקמן: כל הזמן אתם רוצחים אותנו ואנחנו מגזימים.

חיים דרוקמן: אתם מנצלים את הדמוקרטיה כדי לפגוע בנו.

מוחמד כנעאן: אתה מנצל אותה לרעה, לא אני.

אחמד טיבי: הוא גר בארץ לפחות, אתה גר בחוץ לארץ.

דוד אזולאי: אני מבקש לאפשר למנכ"ל המשרד לביטחון פנים לדבר.

אריה רמות-שיפמן: שלום לכולם.

אריה רמות-שיפמן: אני מנכ"ל חדש, זו קבלת פנים חדשה.

אריה רמות-שיפמן: לא חשבתי שכך נראה דיון.

אריה רמות-שיפמן: ציפיתי שנותנים לי קודם להציג את הדברים ואחר-כך שואלים את כל השאלות ודנים על כל הדברים.

אריה רמות-שיפמן: אי-אפשר לקיים דיון אם קודם לא שומעים את האנשים וישר מתפרצים.

אריה רמות-שיפמן: זו הערת פתיחה.

אריה רמות-שיפמן: אני מקווה שתתנו לי לסיים את דבריי.

גדעון עזרא: לא מכובד שמעירים לחברי הכנסת.

גדעון עזרא: התפיסה שלי היא שמי שבא לבקר אותנו הוא צריך לענות על שאלות שלנו ולא להטיף לנו מוסר.

דוד אזולאי: אני הערתי לו בצורה עדינה כבר לפני כן בארבע עיניים וחשבתי שהוא יסתפק בהערה שלי.

דוד אזולאי: אדוני הנכבד, אתה פעם ראשונה מופיע בפני ועדה.

דוד אזולאי: אני רוצה שתדע שיש לחברי הכנסת כל הזכות להתווכח.

דוד אזולאי: יש פה דעות שונות והנציג של המשרד שלך העלה כאן דברים.

דוד אזולאי: מותר לחברי הכנסת לקיים דיון עליהם ולהסתייג מהדברים.

דוד אזולאי: אני מבטיח לך דבר אחד, כשאתה תדבר אף אחד לא יפריע לך, וגם אותך ישאלו שאלות.

אריה רמות-שיפמן: הזימון לפה, אם אני מבין נכון, בא בעקבות האירועים האחרונים והתופעות הקיצוניות שהתגלו.

אריה רמות-שיפמן: אני רוצה לפתוח ולומר שאנחנו לא באים לפה לשפוט או לדון בערביי ישראל.

אריה רמות-שיפמן: אנחנו חושבים שציבור ערביי ישראל הוא ציבור נכבד ולויאלי, הם אזרחי מדינת ישראל כמו כל אחד אחר.

אריה רמות-שיפמן: אנחנו מטפלים בתופעה של חריגים, של אולי קבוצות קיצוניות.

אריה רמות-שיפמן: כפי שמטפלים בתופעות של קבוצות קיצוניות בכל מיגזר במדינת ישראל, גם בתופעה הזאת צריך לטפל.

אריה רמות-שיפמן: אני רוצה להסתכל על זה בצורה יותר רחבה.

אריה רמות-שיפמן: אנחנו עוסקים עכשיו בתהליך שלום.

אריה רמות-שיפמן: הגענו להסכמי שארם.

אריה רמות-שיפמן: חתמנו אתמול - הייתי שותף לזה - על הסכם המעבר הבטוח אחרי כמה שנים שלא הצלחנו ליישם אותו.

אריה רמות-שיפמן: נוצרה אווירה חדשה.

אריה רמות-שיפמן: ביום חמישי מתוכנן בהתאם להסכם שחרור של 150 אסירים פלשתינים.

אריה רמות-שיפמן: זאת אומרת, נוצר פה רצון לאווירה חדשה, לא הייתי אומר שהאווירה עדיין קיימת, אבל תהליך שרוצה ליצור אווירה חדשה, בניית אמון הדדי שבשנים האחרונות הוא הלך והתפורר.

אריה רמות-שיפמן: אמון הדדי אפשר לבנות כאשר התוצאות בשטח הן חיוביות.

אריה רמות-שיפמן: אם בשטח יהיו לנו פיגועים שמטרתם להרוג יהודים, תוצאות חיוביות לא יהיו והסכמים לא יימשכו.

אריה רמות-שיפמן: לכן אני חושב שהאינטרס של כל תושבי מדינת ישראל וחברי הכנסת על כל פניה וצדדיה הוא שדברים כאלה לא יתרחשו ולמנוע אותם.

אריה רמות-שיפמן: אנחנו מתייחסים לתופעה שקרתה כתופעה חמורה ביותר.

אריה רמות-שיפמן: מדוע?

אריה רמות-שיפמן: זה נס שזה לא קרה.

אריה רמות-שיפמן: כי כפי שאתם יודעים, מטרת המפגעים היתה להניח מטענים בסדר גודל של 20 ק"ג באוטובוסים בדרכם לירושלים, אחד מטבריה ואחד מחיפה.

אריה רמות-שיפמן: אני לא צריך לספר לכם מה היה קורה אם שני האוטובוסים עם מטענים של 20 ק"ג היו מתפוצצים בדרך - 120 פגועים, הרוגים - מה המשמעות של זה לתהליך המדיני, מה המשמעות של זה למירקם היחסים בין יהודים לערבים במדינת ישראל.

אריה רמות-שיפמן: לכן כך צריך לראות את הדברים.

אריה רמות-שיפמן: נוסיף לזה את הרצח הנתעב במגידו של זוג מטיילים.

אריה רמות-שיפמן: מה הם רצו?

אריה רמות-שיפמן: לטייל ביער, בוואדי.

אריה רמות-שיפמן: באים ורוצחים אותם עם סכינים 15 ס"מ.

אריה רמות-שיפמן: למה?

אריה רמות-שיפמן: מה הם עשו?

אחמד טיבי: מי זה באים?

אחמד טיבי: כמה אנשים רצחו אותם?

אריה רמות-שיפמן: אחד.

אריה רמות-שיפמן: רוצחים אותם, למה?

אריה רמות-שיפמן: כי צריך לרצוח יהודים.

אריה רמות-שיפמן: כך הוא חושב.

אחמד טיבי: הם קיימו יחסי מין?

דוד אזולאי: לא, לא.

דוד אזולאי: אני לא מסכים.

דוד אזולאי: אני אתן לך לדבר.

דוד אזולאי: אתה לא תפריע למנכ"ל.

עזמי בשארה: זה נשמע לנו כמו סוטה מין.

אחמד טיבי: למה הוא לא אומר את האמת?

אריה רמות-שיפמן: המקרה של שני האוטובוסים, שזה היה נס משמים והמקרה שקרה במגידו אלה מקרים שאסור שיקרו.

עבד-אלמאלכ דהאמשה: בנוסף לזה שהיה נס, המשטרה ידעה 24 שעות קודם, היה לה מודיע, הוא התייצב במשטרת עפולה ומסר.

עבד-אלמאלכ דהאמשה: מה עשיתם בענין הזה?

אריה רמות-שיפמן: אנחנו שואלים את עצמנו ושאלנו את השאלה איך תופעות כאלה קורות כאשר האווירה בשטח היא אווירה של חידוש תהליך השלום.

גדעון עזרא: מה זה חידוש תהליך השלום?

גדעון עזרא: אני לא מבין את המושגים האלה.

גדעון עזרא: מה קרה עכשיו?

גדעון עזרא: אתם, לדעתי, באתם הנה בשביל לבוא ולהגיד מה משטרת ישראל היום הולכת לעשות על מנת למנוע המשך המעשים הללו.

עזמי בשארה: הם צריכים לתת את הרקע.

עזמי בשארה: כך עבדת בשב"כ, בלי רקע פוליטי, בלי ניתוחים בלי כלום, מיד להעניש?

עזמי בשארה: הם נותנים רקע פוליטי.

עזמי בשארה: מה השתנה?

עזמי בשארה: גדעון עזרא מבין רק להעניש בלי רקע, מיד מה אתם הולכים לעשות נגדם.

גדעון עזרא: מה זה חידוש תהליך שלום?

גדעון עזרא: זה מנכ"ל פוליטי?

עזמי בשארה: אתה שומע את המלה שלום וכבר קופץ.

עזמי בשארה: אדוני המנכ"ל, בבקשה אל תזכיר את המלה שלום, שגדעון עזרא לא יתרגז.

אריה רמות-שיפמן: בכל מקרה אנחנו סבורים שהאווירה שיוצר הפלג הקיצוני בתנועה האיסלאמית מובילה תהליך שיוצר היסחפות של צעירים למעשי אלימות ולפיגועים.

אריה רמות-שיפמן: את הדברים האלה צריך למנוע.

אריה רמות-שיפמן: גם בתוך התנועה האיסלאמית יש זרמים שונים.

אריה רמות-שיפמן: יש זרמים פרגמטיים שיש להם חברי כנסת ויש להם מכללות.

אריה רמות-שיפמן: מצד שני, יש קבוצות קיצוניות שמחפשות את הדרך איך לפגוע.

אריה רמות-שיפמן: המטרה שהצבנו לעצמנו היא לאתר את אותם גורמים בתנועה האיסלאמית שיוצרים אווירה המעוררת אלימות, דוחפת לטרור ולפיגועים ולפעול נגדם, כמובן בכל האמצעים החוקיים שעומדים לרשותנו, כאשר המטרה שהצבנו לעצמנו כמשרד לביטחון פנים היא לשמור על ביטחון תושבי מדינת ישראל ולעשות כל מאמץ שלא יהיה פיגוע בעתיד שייצא כתוצאה מהפעילות של אותן קבוצות קיצוניות.

אריה רמות-שיפמן: התחומים שבהם אנחנו צריכים לפעול - התחום הראשון הוא לפעול כנגד הסתה של אותם גורמים כנגד המדינה, כנגד מוסדותיה ושאנחנו יכולים לקשור את ההסתה הזאת לפעילות אלימה.

אריה רמות-שיפמן: זאת אומרת, ההסתה הזאת מוציאה נערים לרחוב לבצע פעילות אלימה.

אריה רמות-שיפמן: אנחנו ממפים ומאתרים את אותם גופים שפועלים בניגוד לחוק, וכנגד אותם גופים נצטרך לפעול.

אריה רמות-שיפמן: אם אלה עמותות בלתי חוקיות, אם אלה הזרמות כספים בלתי חוקיות, למטרות פגיעה, למטרות טרור.

אריה רמות-שיפמן: מצד שני, במקביל לפעילות נגד הגורמים הקיצוניים, אנחנו נצטרך גם לעסוק בהסברה שבה נצטרך להפריד פה בין מיעוט קיצוני לבין כלל האוכלוסיה.

אריה רמות-שיפמן: ההסברה תצטרך לתת כלים לכל הגופים שעוסקים בזה כדי שהגופים יבינו את התופעה.

אריה רמות-שיפמן: אחד הדברים שהתרשמנו הוא שבנושא הזה קיימת בורות ולא יודעים ולא מבינים את התופעה על כל כיווניה וצדדיה.

אריה רמות-שיפמן: לכן אנחנו נרצה שבמקביל לפעילות נגד הגורמים הקיצוניים, להסביר בצורה נכונה את הבעיה.

אריה רמות-שיפמן: דרך אגב, בעניין הזה אנחנו מצפים להירתמות של אנשי הציבור במיגזר הערבי, כי אנחנו חושבים שזה הדבר הראשון שצריך לעשות כדי למנוע את התופעות האלה.

אריה רמות-שיפמן: אם ראשי הציבור הערבי יגנו בצורה חד-משמעית ויגדירו מהם הקווים האדומים שאסור לחצות אותם ויסבירו את זה לציבור, אנחנו נחסוך לעצמנו הרבה צרות בעתיד.

אריה רמות-שיפמן: לנו זה חשוב מאוד.

אריה רמות-שיפמן: לכן, אנחנו נהיה בקשר עם המנהיגות של הציבור הערבי ובמסגרת ההסברה ניתן להם את הכלים המתאימים מבחינתנו כדי שיוכלו גם הם, מבחינתם, לעשות מאמץ בעניין הזה כדי שהתופעות של הקבוצות הקיצוניות לא יפרחו אלא ייעלמו.

אריה רמות-שיפמן: אני חושב שזה לטובת כולנו, במיוחד בתקופה שבה אנחנו דנים לגבי עתיד משותף פה לכולנו.

אריה רמות-שיפמן: תודה רבה.

דוד אזולאי: תודה רבה.

דוד אזולאי: ברשותך, אני חייב להעיר הערה.

דוד אזולאי: לא שמעתי כאן משהו סודי במיוחד שבגללו התקשורת לא יכולה להיכנס.

דוד אזולאי: אני מצטער מאוד, כיבדתי את בקשתך אבל הייתי מצפה לשמוע דברים שלא שומעים עליהם, לא יודעים ולא מכירים אותם.

אחמד טיבי: אני בא מפגישה אחרת של ועדה משותפת לוועדת הכלכלה וועדת החוץ והביטחון.

אחמד טיבי: היו שם נציגי שב"כ, מודיעין.

אחמד טיבי: דיברו שם על דברים באמת סודיים.

אחמד טיבי: ציטוטים וכו'.

אחמד טיבי: אבל פה דברים קלים שאנחנו קוראים בעיתונות.

אחמד טיבי: לכן זה תמוה.

אחמד טיבי: אני רוצה לומר בצורה חד-משמעית, אנחנו יודעים, אני לא יודע איך נציגי המשרד לביטחון פנים לא יודעים, שבעשר חמש-עשרה השנים האחרונות יש ירידה דרסטית בעבירות בעלות רקע ביטחוני המבוצעות על ידי אזרחים ערבים של מדינת ישראל.

אחמד טיבי: זה בא בניגוד מוחלט להתקפה הכוללת, המסיבית, הבוטה, המפחידה של גורמים מימסדיים נגד הקולקטיב הערבי במדינה, כאילו כל יום, כפי שאמר הרב דרוקמן, אתם הורגים אותנו יום יום.

אחמד טיבי: איך אנחנו הורגים אתכם?

אחמד טיבי: אנחנו ישנים בלילה, חולמים ומתכננים איך לרצוח אתכם.

אחמד טיבי: אנחנו לפחות, הרב דרוקמן, גרים בארץ.

אחמד טיבי: אתה גר בחוץ לארץ.

אחמד טיבי: אני תושב הארץ, אני אזרח הארץ.

חיים דרוקמן: מעניין מאוד.

חיים דרוקמן: עם כל הכבוד, אני גר בארץ ישראל.

אחמד טיבי: אם הוא היה ערבי היו מפקיעים לו את תעודת הזהות.

אחמד טיבי: אבל הוא יהודי ולכן מותר לו.

חיים דרוקמן: זאת מדינה של יהודים באמת.

עבד-אלמאלכ דהאמשה: אנחנו צריכים להיות יהודים כדי להיות אזרחי המדינה.

אחמד טיבי: לכן העובדה החשובה ביותר שכדאי שכולנו נדע אותה היא שיש ירידה דרסטית.

גדעון עזרא: זה לא נכון.

אחמד טיבי: אתה תגיד את דעתך.

אחמד טיבי: אנחנו חיים בתוך בני עמנו ואם מישהו מטעה את הציבור היהודי אז זה לא נכון.

אחמד טיבי: בואו נראה מי נמצא בכלא ומתי נכנסו לכלא.

גדעון עזרא: לא היתה שנה גרועה כמו השנה שהיו אירועים כמו אום-סכלי.

אחמד טיבי: אום-סכלי זה פיגוע?

גדעון עזרא: זה יותר גרוע.

גדעון עזרא: נגיע לכל הפיגועים.

גדעון עזרא: כשזורקים אבנים באום אל-פאחם זה פיגוע.

גדעון עזרא: רצח באוטובוסים זה פיגוע.

אחמד טיבי: המשטרה מטעה את הציבור.

דוד אזולאי: אני רוצה שתדע שמה שקרה בשנה האחרונה עם אזרחים ערבים שהיו מעורבים בפיגועים יוצר תדמית לא חיובית לערביי ישראל.

דוד אזולאי: אל תזרוק נתונים כשאין לך נתונים.

אחמד טיבי: יש לי נתונים.

אחמד טיבי: אנחנו יודעים את האמת.

אחמד טיבי: בחמש עשרה השנים האחרונות יש ירידה דרסטית.

אחמד טיבי: בשנים האחרונות כמעט ולא היו עבירות.

אחמד טיבי: האווירה בשבועות האחרונים היא כאילו כל יום הערבים במדינת ישראל עושים פיגוע.

אחמד טיבי: זו הטעיה.

דוד אזולאי: לו הפיגוע הזה היה מתקיים חס וחלילה, אתה יודע איזה אסון היה.

דוד אזולאי: אלה ערביי ארץ ישראל.

מוחמד כנעאן: הוא דיבר על אום-סכלי.

מוחמד כנעאן: זה לא פיגוע.

דוד אזולאי: אני מבקש מחברי הכנסת הערבים, בכל מה שקשור לפיגועים האחרונים שאתם תגנו את הפיגועים האלה.

עזמי בשארה: חבר-הכנסת אחמד טיבי הביא סקירה משלו ואנחנו רוצים לדעת מה האמת.

עזמי בשארה: הסקירה של המשטרה שונה לגמרי .

עזמי בשארה: מי דובר אמת פה?

עזמי בשארה: או שהמשטרה לא צודקת או שאחמד טיבי לא צודק כמו תמיד.

עזמי בשארה: אולי הפעם הוא צודק.

אחמד טיבי: אני רוצה לצטט דברים שאמר המנכ"ל לביטחון פנים.

אחמד טיבי: הוא חזר בהם אבל כדאי לחזור עליהם כי הם מראים על כיוון כללי.

אחמד טיבי: הוא אמר: במגידו, זוג מטיילים הלכו להנאתם, באו ורצחו אותם בסכינים, דקרו אותם.

חיים דרוקמן: זה נכון.

אחמד טיבי: לא ערבים רצחו אותם.

אחמד טיבי: היה רוצח אחד מתועב, על רקע פלילי, לא פיגוע ביטחוני - - -

חיים דרוקמן: ביטחוני.

אחמד טיבי: הוא גנב רכב.

אחמד טיבי: כך הגיעו אליו על ידי טביעות האצבע שיש לו במטה המשטרה.

אחמד טיבי: לא הערבים באו ורצחו אותו.

אחמד טיבי: ערבי, על ידי מעשה שגונה, למרות שהוא פלילי.

חיים דרוקמן: תסלח לי זה לא מעשה פלילי, זה ביטחוני.

חיים דרוקמן: הוא רצה לרצוח יהודים.

חיים דרוקמן: הוא בא גם יום קודם לרצוח יהודים.

חיים דרוקמן: אתה סתם מטעה את הציבור.

דוד אזולאי: הוא אמר שהוא רצח בגלל שהוא יהודי.

עבד-אלמאלכ דהאמשה: כשיהודים רוצחים ערבים, איך אתה קורא לזה?

חיים דרוקמן: אף יהודי לא רוצח ערבי.

דוד אזולאי: חבר-הכנסת גדעון עזרא, בבקשה.

גדעון עזרא: אני חושב שהשנה האחרונה היתה השנה הגרועה ביותר מבחינת ההידרדרות ביחסי יהודים-ערבים, ואני אחלק את זה לכמה חלקים.

עבד-אלמאלכ דהאמשה: בזכותך, בזכות הליכוד.

איוב קרא: מה זה שייך?

איוב קרא: הליכוד בשלטון?

איוב קרא: כל הזמן אומרים ליכוד.

גדעון עזרא: לא היתה שנה עם התנגדות כל כך אלימה אל מול המשטרה ואל מול גורמי אוכלוסיה כפי שראינו באום-סכלי ובאום אל-פאחם.

גדעון עזרא: עבד אלמאלכ דהאמשה: - - -

דוד אזולאי: תנו לו לדבר.

גדעון עזרא: אתה לא רוצה שהתקשורת תשמע את האמת.

גדעון עזרא: אירועי אום אל-פאחם והאירוע השלישי הגדול שהיה ומתחולל עד עצם היום הזה זה מה שקורה במרכז העיר נצרת.

גדעון עזרא: שלושה אירועים שרק על ידי אלימות חושבים הערבים לקיים את החוק במדינת ישראל אל מול המשטרה.

גדעון עזרא: דבר שני, היו פיגועים קשים מאוד.

גדעון עזרא: בנס בחיפה ובטבריה לא נהרג אדם.

גדעון עזרא: אני לא זוכר שיצא איזשהו ערבי ישראלי במטרה להרוג באוטובוס כל כך הרבה יהודים, ולא משנה מי, יכלו להיות שם נשים וילדים.

גדעון עזרא: ערבי ישראלי יוצא ועושה את הדברים.

גדעון עזרא: העוצמה היא נוראית.

גדעון עזרא: הרצח במגידו - אני קראתי את העדות של הבחור, לא מה שאתה חושב, איפה היה ערב קודם ואיך הוא למד במסגד.

גדעון עזרא: נכון שהוא היה בעבר פושע ונכון מה שאמרת שבעקבות כך גילו את טביעות האצבעות שלו.

גדעון עזרא: אבל האיש הזה שינה את דרכיו.

מוחמד כנעאן: איפה למד ברוך גולדשטיין?

דוד אזולאי: למה אתה מפריע?

גדעון עזרא: אני מבקש להגיד פה כמה דברים.

גדעון עזרא: אני יודע שזה לא כל ערביי ישראל, אבל אני יודע שישנה גיזרה אחת יותר קיצונית מכולן וזוהי מה שנקרא היום: התנועה האיסלאמית הפלג הצפוני.

גדעון עזרא: ואני רוצה להגיד לאזרחי מדינת ישראל, מעניין שבאזור אום אל-פאחם, החל מתחילת שנות ה80- ועד היום הזה היתה אותה ה"אוסרה" המפורסמת של הרוצחים, שרצחו ערבים במקרה הזה באום אל-פאחם, דרך הפיגוע של ליל הקלשונים, דרך האנשים שלמדו במכללה באום אל-פאחם ושהניחו מטענים באוטובוסים - - -

עבד-אלמאלכ דהאמשה: במכללה למדו להניח מטענים?

עבד-אלמאלכ דהאמשה: אתה יודע מה שאתה אומר?

גדעון עזרא: יש משהו.

מוחמד כנעאן: לא נכון.

מוחמד כנעאן: זה ממש שקר.

מוחמד כנעאן: הם לא למדו במכללה באום אל-פאחם.

מוחמד כנעאן: אני בדקתי את הנושא הזה.

גדעון עזרא: אנחנו נמצאים במצב שבראש ובראשונה צדק מי שאמר שקודם כל ראשי הציבור הערבי צריכים מעבר לגינוי, הגינוי לא מספיק, אנחנו נמצאים במצב שצריך למנוע מעשה כזה.

גדעון עזרא: שאלתי אתמול חבר כנסת מהתנועה האיסלאמית, לא אגיד את שמו.

עבד-אלמאלכ דהאמשה: אתמול שאלת?

עבד-אלמאלכ דהאמשה: תאופיק לא היה פה, רק אני הייתי פה ואתי לא דיברת.

גדעון עזרא: אולי שלשום.

גדעון עזרא: אמרתי לו: נניח לרגע שהגיע לידיעתך שאמיר מסאלחה, אותו גבר שבסופו של דבר נהרג, רוצה לשים מטען ואתה חבר כנסת.

גדעון עזרא: מה אתה הולך לעשות?

גדעון עזרא: הוא אומר: בראש ובראשונה אני הולך אל האיש ואומר לו: האם נכונה הידיעה לגביך.

גדעון עזרא: אומר לך האיש: הידיעה איננה נכונה.

גדעון עזרא: מה אתה עושה, אתה מרפה מהעניין הזה?

גדעון עזרא: הוא אומר: אם אני חושב שהוא לא אמר לי את האמת, אני הולך למשטרה.

גדעון עזרא: אמרתי לו: תדע לך, מה שאתה אומר לי עכשיו איננו מאפיין חלק מהחברים בתנועה האיסלאמית הצפונית, שבשום פנים ואופן לא ילכו למשטרה לדווח.

עבד-אלמאלכ דהאמשה: במקרה הזה מישהו דיווח למשטרה.

עבד-אלמאלכ דהאמשה: מה עשיתם עם זה?

גדעון עזרא: אני לא יודע.

גדעון עזרא: דבר נוסף, לא מדברים בלשון עתיד.

גדעון עזרא: יש עבר.

גדעון עזרא: יש עיתון "צוות אל חק אלחרייה".

גדעון עזרא: מדוע העיתון הזה מסית?

עבד-אלמאלכ דהאמשה: הוא עובר צנזורה.

עבד-אלמאלכ דהאמשה: העיתון הזה עיתון חוקי כמו כל העיתונים.

עבד-אלמאלכ דהאמשה: הוא כותב משהו שלא בצנזורה?

גדעון עזרא: צנזורה עושים על סודות ביטחוניים.

גדעון עזרא: אין שם סודות ביטחוניים.

גדעון עזרא: יש שם הסתה נגד יהודים ונגד מדינת ישראל.

עבד-אלמאלכ דהאמשה: אם הם מסיתים תעמידו אותם למשפט.

עבד-אלמאלכ דהאמשה: יש עבירה שנקראת הסתה בחוקים שלנו?

דוד אזולאי: תודה רבה.

דוד אזולאי: חבר-הכנסת עזמי בשארה, בבקשה.

עזמי בשארה: אני רוצה לומר בעקבות דברי המנכ"ל כאן, אנחנו לא מתנגדים למעשי רצח נגד חפים מפשע בגלל תהליך השלום.

עזמי בשארה: אנחנו מתנגדים לרצח חפים מפשע בגלל שאנחנו מתנגדים לרצח חפים מפשע, בלי סיבה פוליטית, מסיבה הומנית לגמרי.

עזמי בשארה: זה לא קשור לתהליך השלום בכלל.

עזמי בשארה: גם אם לא היה תהליך שלום היינו מתנגדים לרצח חפים מפשע אם הם יהודים.

עזמי בשארה: שיהיה ברור שהעמדה שלנו כאן היא עקרונית והיא הובעה כמה פעמים.

עזמי בשארה: אני רק רוצה להזהיר מאנשים כמו גדעון עזרא, אסכולה ביטחונית ששלטה בזרועות הביטחון בשנות ה50- וה60-.

עזמי בשארה: האנשים האלה חושבים שהמקרים האחרונים שהיו במגידו, בחיפה ובטבריה הם תירוץ טוב בשביל לחסל תנועות פוליטיות ובשביל להשליט את האסכולה הביטחונית שלהם.

עזמי בשארה: צריך לשלוט בהם בכוח, לעשות ביקורת, להשגיח עליהם מקרוב, להחזיק אותם נמוך.

עזמי בשארה: לדעתי, כל הדיון שמתקיים כאן זה בשביל שהאסכולה הביטחונית הזאת, ששלטה בערבים בזמן המימשל הצבאי, תחזור.

עזמי בשארה: דבר שני, צריך להבדיל בין האסכולה הזאת, שמטרתה לחזור אחורה היסטורית, ואת זה לא ניתן.

עזמי בשארה: לא ניתן שיפגעו בתנועה האיסלאמית, בעיתון שלה, בעמותות שלה.

דוד אזולאי: גם אם הם מסיתים נגד המדינה?

דוד אזולאי: הם מסיתים נגד המדינה.

דוד אזולאי: על אלה אנחנו מדברים.

עזמי בשארה: אני אומר לך, ישנם סעיפים בחוק הישראלי נגד הסתה, כמו שיש סעיפים נגד רצח.

עזמי בשארה: אתה יכול לקחת אנשים לבית המשפט עם כתב אישום אם יש הסתה לאלימות.

עזמי בשארה: ישנם סעיפים על כל התארגנות בלתי חוקית.

עזמי בשארה: אבל דברים חוקיים שנעשים, אנחנו לא רואים שום סיבה להחזיר את גלגל ההיסטוריה אחורה, לא בעניין העמותות, לא בעניין התנועה.

עזמי בשארה: אנחנו גם מזהירים מחזרה לשימוש בתקנות לשעת חירום, צווי ריתוק וצווים מינהליים.

עזמי בשארה: זה מה שאנחנו מריחים באוויר.

עזמי בשארה: אבל הסתה של הימין בכנסת ישראל זה סיפור אחר.

עזמי בשארה: הסתה של הימין בכנסת הזאת היא הסתה נגד כלל האוכלוסיה הערבית.

עזמי בשארה: המטרה שלו היא לא אנחנו, המטרה שלו היא השלטון הקיים במפלגת העבודה.

עזמי בשארה: הוא רוצה לעשות דה-לגיטימציה של הקולות הערבים במדינת ישראל.

עזמי בשארה: לכן בעיני גדעון עזרא, עזמי בשארה, עסאם מח'ול ועבד אלמאלכ דהאמשה כולם שווים, הם אותו דבר.

עזמי בשארה: המטרה היא לפגוע בכלל האוכלוסיה הערבית בשביל להגיד למפלגת העבודה: אלה האנשים שאתם הולכים איתם, אלה האנשים שמצביעים בשבילכם, בשביל הקואליציה.

עזמי בשארה: דה לגיטימציה לכם ולהם.

עזמי בשארה: לכן יש פה ציניות פוליטית של הליכוד ושל הימין.

עזמי בשארה: כל מה שאני מריח זה ציניות, שום דאגה לביטחון.

עזמי בשארה: אני לוקח יותר ברצינות את ההסתה בתוך זרועות הביטחון, האסכולה הזאת שרוצה להחזיר אותנו אחורה למימשל הצבאי.

עזמי בשארה: אני ממש מזהיר.

עזמי בשארה: האוכלוסיה הערבית כבר עברה שלב ארוך אחרי זה.

עזמי בשארה: היא בכללותה מגנה את הפיגועים האלה.

עזמי בשארה: הפיגועים האלה מרגיזים, אתם יודעים למה?

עזמי בשארה: בגלל שהם כל כך יוצאים מן הכלל, בגלל שהם מעידים על הכלל שמתנגד לפעולות האלה.

עזמי בשארה: ואם הכלל מתנגד לפעולות האלה אז הכלל פועל לפי כללי המשחק הדמוקרטיים.

עזמי בשארה: כללי המשחק הדמוקרטיים הם שוויון בפני החוק.

עזמי בשארה: אנחנו לא רוצים שום טיפול מיוחד בשום תנועה פוליטית או עמותה או עיתון.

עזמי בשארה: יש חוק ישראלי, כולם שווים בפניו, לא טיפול מיוחד בהם.

עזמי בשארה: תודה רבה.

דוד אזולאי: תודה רבה.

דוד אזולאי: חבר-הכנסת דהאמשה, בבקשה.

עבד-אלמאלכ דהאמשה: אני רוצה, קודם כל, להעמיד דברים על דיוקם.

עבד-אלמאלכ דהאמשה: כאשר באים פה ומכלילים ומדברים כל הזמן נגד התנועה האיסלאמית , נגד ציבור שלם, הדברים לא מדוייקים.

עבד-אלמאלכ דהאמשה: זה בדיוק מה שגם חבר-הכנסת בשארה ציין.

עבד-אלמאלכ דהאמשה: אם אנחנו אזרחים במדינה הזאת ויש חוק במדינה, למה כאשר אזרח ערבי עושה עבירה צריך לעשות קבינט, צריך להוציא מסקנות וצריך המלצות של השב"כ והמשטרה.

עבד-אלמאלכ דהאמשה: אנחנו חיים במדינת חוק.

עבד-אלמאלכ דהאמשה: כאשר נעשית עבירה, רשויות החוק מטפלות בעבירה הזאת.

עבד-אלמאלכ דהאמשה: כאשר יהודי עושה עבירה, מטפלים בו לפי החוק.

עבד-אלמאלכ דהאמשה: מה הבעיה כאן?

עבד-אלמאלכ דהאמשה: אנשים עברו על החוק, יש משטרה, יש חקירה, יש בית משפט.

עבד-אלמאלכ דהאמשה: עיתון עבר על החוק, יש בית משפט.

גדעון עזרא: הלכו להרוג יהודים.

גדעון עזרא: להרוג יהודים זה דבר סתם.

עבד-אלמאלכ דהאמשה: ערבים נהרגים סתם יום יום.

עבד-אלמאלכ דהאמשה: אתה הרגת ערבים יותר מכל אחד.

גדעון עזרא: הרגתי ערבים?

עבד-אלמאלכ דהאמשה: אם הסתה הורגת, אתה עשית יותר מהסתה.

גדעון עזרא: אתה ראית שאני הורג?

גדעון עזרא: מי שישב בבית סוהר זה אתה.

עבד-אלמאלכ דהאמשה: מי שמסית זה מה שאתם עושים.

דוד אזולאי: חבר-הכנסת דהאמשה, אני מציע שתחזור ממה שאמרת שהוא הרג ערבים.

עבד-אלמאלכ דהאמשה: לא במו ידיו הוא הרג, לא אמרתי את זה.

עבד-אלמאלכ דהאמשה: אמרתי שבהסתה הזאת הוא גורם לרצח ולהריגה.

עבד-אלמאלכ דהאמשה: הבעיה היא שאתם רואים רק את הערבים עבריינים.

עבד-אלמאלכ דהאמשה: כשערבי עושה משהו, זו הסתה, זה רצח.

עבד-אלמאלכ דהאמשה: כשיהודי עושה, אף אחד לא רואה את זה.

עבד-אלמאלכ דהאמשה: זו כל הבעיה.

עבד-אלמאלכ דהאמשה: לא היו רציחות בצד השני?

עבד-אלמאלכ דהאמשה: ערבים לא נרצחו בידי כוחות הביטחון, בידי מתנחלים ובידי מג"בניקים?

עבד-אלמאלכ דהאמשה: עושים מין ועדה קטנה, מטייחים את הדבר והוא יוצא.

גדעון עזרא: השב"כ לא פעל נגדם?

עבד-אלמאלכ דהאמשה: אין אסיר יהודי שנכנס על רצח וישב יותר מארבע-חמש שנים, עד שבע שנים מקסימום.

עבד-אלמאלכ דהאמשה: כל הערבים שיושבים על רצח עכשיו, אין להם אפילו קצובת עונש אלא מאסר עולם, 17 שנים, 18 שנים .

עבד-אלמאלכ דהאמשה: זה מה שקורה היום במדינה, לא מה שקורה בעיתון או מה שכותבים בו.

עבד-אלמאלכ דהאמשה: היו מקרים, כולנו פה אחד גינינו אותם.

עבד-אלמאלכ דהאמשה: אנחנו נגד זה ולא רוצים את זה.

גדעון עזרא: אתם מגנים משתפים פעולה.

גדעון עזרא: אתה מגנה אדם שעוזר לשלטונות.

גדעון עזרא: אתה קורא לו בוגד.

עבד-אלמאלכ דהאמשה: אם אזרח עובר על החוק שופטים אותו, אבל לא שופטים ציבור שלם ולא צריך קבינט ולא כלים מיוחדים.

עבד-אלמאלכ דהאמשה: למה צריך להתייחס בשני קריטריונים לאותה אוכלוסיה, לאותם אזרחים?

דוד אזולאי: תודה רבה.

דוד אזולאי: חבר-הכנסת איוב קרא, בבקשה.

איוב קרא: ראשית כל, אני רוצה למחות על זה שלא איפשרו לצוות שהגיע לפה לדבר ולהציג את הדברים כמו שצריך.

חיים דרוקמן: אני מזדהה אתך.

איוב קרא: באנו לפה כדי לשמוע בעיה ולנסות לפתור, לעזור ולפעול.

איוב קרא: אני מאמין שכולנו פה נגד גזענות.

מוחמד כנעאן: אתה ממש צבוע.

איוב קרא: למה, מה הבעיה?

איוב קרא: - - - אני צבוע?

איוב קרא: אתה אבא של הצבועים.

איוב קרא: מה קרה לך?

איוב קרא: מי אתה בכלל?

איוב קרא: אתה תיתן לי זכות לדבר?

מוחמד כנעאן: תסתום את הפה שלך.

איוב קרא: אתה בריון.

מוחמד כנעאן: תסתום את הפה.

מוחמד כנעאן: מלוכלך שכמוך.

איוב קרא: אידיוט.

איוב קרא: אתה אידיוט.

איוב קרא: הוא מפריע לי.

איוב קרא: הוא לא נותן לי לדבר מאז שהגעתי לכנסת.

איוב קרא: החבר'ה האלה לא נותנים לי לדבר.

איוב קרא: אני נגד גזענות.

איוב קרא: אני בעד שלום.

איוב קרא: תפסיקו לחשוב שאם אני בעד המדינה הזאת אני נגד מישהו.

איוב קרא: אני לא נגד אף אחד.

איוב קרא: אני רוצה שפה כולם יחיו טוב.

עבד-אלמאלכ דהאמשה: מי נגד זה?

דוד אזולאי: חבר-הכנסת כנעאן, זה לא בסדר.

מוחמד כנעאן: מה לא בסדר?

דוד אזולאי: אתה מפריע לחבר כנסת לדבר.

מוחמד כנעאן: מי התחיל?

איוב קרא: זו הסתה נגד זה שאני רוצה להיות חלק אינטגרלי עם כל הזכויות.

איוב קרא: אני רוצה את זה לערבים, ואני רוצה את זה לכל מי שחי פה.

עבד-אלמאלכ דהאמשה: מי לא רוצה?

איוב קרא: האנשים האלה.

איוב קרא: לא כולם.

איוב קרא: חלק מסוים מהאנשים האלה.

מוחמד כנעאן: רק אדם כמוך.

דוד אזולאי: אני מבקש ממך לא להפריע לו.

דוד אזולאי: אני אוציא אותך החוצה.

מוחמד כנעאן: אתה לא תוציא אותי ולא תאיים עלי.

דוד אזולאי: אני מבקש להוציא אותו החוצה.

מוחמד כנעאן: אני לא אצא החוצה.

דוד אזולאי: אני מבקש ממך לצאת החוצה.

דוד אזולאי: אתה תצא החוצה ואני ארשה לך לדבר.

חיים דרוקמן: האלימות שולטת פה.

מוחמד כנעאן: כך לא מנהלים ישיבה.

מוחמד כנעאן: זו גזענות.

מוחמד כנעאן: לא מנהלים ישיבה בצורה כזאת.

עבד-אלמאלכ דהאמשה: שב.

עבד-אלמאלכ דהאמשה: הוא מרשה לך לשבת בלי צעקות.

דוד אזולאי: לא, לא.

דוד אזולאי: אני מבקש שהוא יצא החוצה.

דוד אזולאי: אני לא מוכן בצורה כזאת, בשום אופן לא.

דוד אזולאי: יושב פה חבר כנסת קרא שלא הפריע לאף אחד והוא היחידי שמפריע לכולם.

דוד אזולאי: אתה מפריע לכולם.

דוד אזולאי: לא מנהלים ישיבה בצורה כזאת.

דוד אזולאי: זה לא מכובד.

דוד אזולאי: (חבר-הכנסת מוחמד כנעאן יוצא מן האולם)

איוב קרא: אדוני היושב-ראש, אני מצטער על התלהטות היצרים ואני מבקש מחבריי הערבים והיהודים שיושבים פה סליחה.

עבד-אלמאלכ דהאמשה: אולי שהדברים יימחקו מהפרוטוקול.

דוד אזולאי: לא, לא.

דוד אזולאי: הוא אמר את הדברים.

איוב קרא: אני מבקש להתנצל אם פגעתי במישהו.

איוב קרא: אין לי כוונה לפגוע.

איוב קרא: אני חושב שהגיע הזמן להפסיק את הוויכוח האגרסיבי הקשה הזה, כי זה משליך החוצה לרחוב ואנשים מתנהגים בהתאם לכל משפט ולכל מהלך שלנו פה.

איוב קרא: אנחנו רוצים שכולם יחיו פה.

איוב קרא: מי שלא רוצה שיהודים יחיו פה, לא רוצה שחיו פה מיעוטים אחרים.

איוב קרא: אני אומר לכם בגלוי, הלוואי שלא הייתי מגיע לכנסת ורואה את ההתייפיפות, החנפנות, האינטריגות שקורות פה, מכיוון שאנשים לא רוצים לחיות ביחד, זה מה שאני מרגיש פה.

עבד-אלמאלכ דהאמשה: חלק מהאנשים.

איוב קרא: אנשים קוראים תיגר על כל זכות לגיטימית של הצד האחר.

איוב קרא: כשאתה מדבר על חיים בצורה לגיטימית אם זה ערבים או יהודים, אתה רואה שחלק מהאנשים קוראים תיגר על הקטע הזה.

איוב קרא: הגיע הזמן שבמדינת ישראל לא תהיה גזענות.

איוב קרא: יש מקום לכולם לחיות ביחד.

איוב קרא: מספיק עם הפוליטיקה.

איוב קרא: בסופו של דבר ייפגעו אנשים חפים מפשע, אם זה ערבים ואם זה יהודים וחבל.

איוב קרא: בדרך ארץ, בכיוון נכון אפשר להגיע לכל דבר שהוא טוב.

איוב קרא: אני בטוח שערביי ישראל, רובם המוחלט, רוצים להמשיך את החיים הטובים שיש פה.

איוב קרא: יש הרבה דברים שצריך לשפר, יש הרבה קיפוח, יש הרבה בלגן, אבל אין לי ספק שהכוח צריך להתמקד סביב הקיצוניים, סביב האנשים שפוגעים במירקם היחסים שנבנה במשך הרבה שנים.

איוב קרא: אין לי ספק שאם הכוחות המשותפים של המשטרה, של ראשי הציבור הערבי, יפעלו נכון, נגיע למנוחה ולנחלה, שלכל אחד תהיה הפינה הטובה והחמה שלו.

איוב קרא: תודה רבה.

דוד אזולאי: תודה רבה.

דוד אזולאי: חבר-הכנסת דרוקמן, בבקשה.

חיים דרוקמן: קודם כל, אני שמח שאני מדבר אחרי חבר-הכנסת איוב קרא, כי אני מזדהה עם כל דבריו, מהתחלה ועד הסוף.

חיים דרוקמן: דיברת דברים מן הלב ואני מקווה שהם גם יכנסו ללב, כי ניכרים דברי אמת.

חיים דרוקמן: מה שאמרת אמרת באמת מתוך כאב ולא מתוך כוונה לפגוע באף אחד, ואני רוצה להמשיך בדברים האלה.

חיים דרוקמן: בכל הנושא הזה אין ענייננו, איננו רוצים לפגוע, חלילה, באוכלוסיה הערבית, ודאי לא להכליל, בשום פנים ואופן לא.

חיים דרוקמן: אבל, אני חושב, שהמגמה שצריכה להעסיק את כולנו זה איך מונעים רצח, ורצח של אדם אחד זה רצח.

חיים דרוקמן: שני אנשים נרצחו מפני שהם יהודים, נרצחו על לא עוול בכפם, צריכים לחשוב ולעשות את הכל כדי למנוע להבא הישנות דברים כאלה.

חיים דרוקמן: הוזכרו פה הנסים בחיפה ובטבריה.

חיים דרוקמן: הרי יכלו להירצח פי כמה יותר.

חיים דרוקמן: כך שאם ישנה הסתה היא נוראה.

חיים דרוקמן: אם מניעת הסתה יכולה למנוע רצח של אדם אחד, צריך למנוע את ההסתה.

חיים דרוקמן: עם כל הכבוד, אני חושב שאנחנו מדינה דמוקרטית, אבל הדמוקרטיה צריכה להגן על עצמה.

חיים דרוקמן: אם יש עיתון שהוא מסית, יכול להיות שצריך לסגור אותו.

חיים דרוקמן: לדעתי צריך לסגור אותו, לא מפני שהוא עיתון ערבי.

אחמד טיבי: למשל ערוץ 7, הסית לרצח ראש ממשלה?

חיים דרוקמן: תסלח לי, הוא לא הסית לרצח ראש ממשלה.

אחמד טיבי: הוא גם פיראטי.

אחמד טיבי: צריך לסגור אותו.

דוד אזולאי: חבר-הכנסת אחמד טיבי, אני מבקש ממך לאפשר לרב דרוקמן לדבר.

דוד אזולאי: הוא לא הפריע לאף אחד.

חיים דרוקמן: פה יש אלימות גם בדיבור.

חיים דרוקמן: כבר הוחלט לא לאפשר לרשימה יהודית להתמודד בבחירות והוציאו אותה מחוץ לחוק, בצדק מפני שאמרו שהיא פוגעת בדמוקרטיה.

חיים דרוקמן: אי-אפשר להשתמש בכלים הדמוקרטיים כדי לפגוע במדינה, כדי לפגוע באזרחיה.

חיים דרוקמן: לכן, לפי דעתי, אם מדובר בכאלה שאינם מסיתים, אין שום בעיה.

חיים דרוקמן: אבל אם הוכח שמישהו מסית, אי-אפשר להשתמש בגימיקים הדמוקרטיים כדי לאפשר לו להמשיך להסית, כי כל הסתה כזאת, חלילה, מביאה לרצח.

חיים דרוקמן: אני חושב שזו עזרה לערביי ישראל כדי לא לגרור אותם להסתה, כדי לא להסית גם כאלה שהם על הגבול.

חיים דרוקמן: יש צורך בזה.

חיים דרוקמן: אם באמת כנים אנחנו ואיננו רוצים ברצח, אנחנו צריכים להיות מעוניינים למנוע את הדבר הזה.

חיים דרוקמן: אני רוצה לשאול את המנכ"ל.

חיים דרוקמן: לפחות בראשית דבריך, זה אולי לא כל כך נגע לעניין, אבל דיברת על האווירה החדשה שקיימת.

חיים דרוקמן: ואני מעיז לומר, אם אני פותח את ספרי הלימוד שלומדים ברשות הפלשתינית, אני רואה הסתה מלאה ושנאה נגד יהודים ומדינת ישראל.

חיים דרוקמן: אינני יודע איזו אווירה חדשה היא זאת.

עבד-אלמאלכ דהאמשה: את ספרי הלימוד שלנו אתה רואה?

עבד-אלמאלכ דהאמשה: מלמדים חשבון בישראל: היו חמישה ערבים, ירית בשניים, כמה נשארו?

עבד-אלמאלכ דהאמשה: זה פורסם בעיתון.

עבד-אלמאלכ דהאמשה: זה קיים.

דוד אזולאי: חבר-הכנסת דהאמשה, אתה כל הזמן מפריע.

דוד אזולאי: תן לו לדבר.

עבד-אלמאלכ דהאמשה: אני אומר את האמת.

חיים דרוקמן: אתה לא אומר את האמת.

חיים דרוקמן: גם ספרי הלימוד מלאים הסתה ושנאה וגם אמצעי התקשורת היום-יומיים - אני לא מבין איזו אווירה חדשה.

חיים דרוקמן: יש מפה אחת של פלשתין הכבושה, לא נזכרת שם בכלל מדינת ישראל.

עבד-אלמאלכ דהאמשה: עד שיהיה שלום יכירו.

עבד-אלמאלכ דהאמשה: עושים שלום עכשיו.

עבד-אלמאלכ דהאמשה: יהיו גבולות מוכרים.

עבד-אלמאלכ דהאמשה: כל אחד יידע איפה לעצור את זה.

עבד-אלמאלכ דהאמשה: אתה יודע איפה הגבולות?

חיים דרוקמן: לא שאלתי אותך.

חיים דרוקמן: אני לא מדבר אליך.

דוד אזולאי: חבר-הכנסת דהאמשה, אתה כל הזמן מפריע.

דוד אזולאי: אני מבקש ממך.

דוד אזולאי: אתה לא יכול לתת לו לגמור משפט אחד?

דוד אזולאי: כשאתה דיברת מישהו הפריע לך?

דוד אזולאי: תודה רבה.

דוד אזולאי: חברת-הכנסת חוסנייה ג'בארה, ואחריה חבר-הכנסת מקסים לוי.

דוד אזולאי: בבקשה.

חוסניה ג'בארה: עם כל הכבוד למנכ"ל ושאר החברים, לא שמעתי משהו מאוד חריג שקשור לתנועה האיסלאמית או למיגזר הערבי.

חוסניה ג'בארה: הזכרתם את אום סכלה ומגידו.

חוסניה ג'בארה: אני לא חושבת שזה פיגוע, אתם יודעים את זה היטב, אבל אתם רוצים את תעודת היושר של המיגזר הערבי.

חוסניה ג'בארה: לא מספיקות חמישים שנה שהערבים עם תעודת יושר.

חוסניה ג'בארה: אני מאוד מצטערת על זה.

עזמי בשארה: אנחנו לא צריכים תעודת יושר מאף אדם.

עזמי בשארה: ישנם אנשים במדינה הזאת שצריכים תעודת יושר.

חוסניה ג'בארה: נכון.

חוסניה ג'בארה: אני לא יודעת אם מדינת ישראל נוקטת בעמדה כלפי מפלגה יהודית קיצונית שגם היא הסיתה אנשים, גם הם רצחו ערבים חפים מפשע ואנחנו לא צריכים לחזור על מה שהיה.

חוסניה ג'בארה: היו"ר דוד אזולאי: היתה מפלגה אחת שהוצאה מחוץ לחוק.

חוסניה ג'בארה: אנחנו לא רוצים לחזור על מה שהיה בסברה ושתילה ומה ששרון עשה.

חיים דרוקמן: שרון עשה?

חיים דרוקמן: עשו ערבים.

גדעון עזרא: בני הדת שלכם עשו את זה.

חוסניה ג'בארה: אם יש אנשים בודדים שעושים מקרה כזה או אחר, אני לא חושבת שצריך להאשים את כל המיגזר הערבי ואת כל התנועה האיסלאמית.

חוסניה ג'בארה: יש אנשים שומרי מסורת, שומרי מצוות, זה לא אומר שיש ארגון מאחוריהם, שהתנועה האיסלאמית היא הארגון שעומד מאחוריהם.

חוסניה ג'בארה: אני חושבת שזה לא נכון ולא מוצדק להאשים תנועה פוליטית, חברתית שעושה למען האוכלוסיה שלה.

חוסניה ג'בארה: אנחנו לא מוכנים לקבל את זה, בשום פנים ואופן.

חוסניה ג'בארה: אנחנו צריכים לעשות חשבון נפש לגבי מה שקורה עכשיו בקשר להכשרת מסתערבים במכללות מיוחדות, להיכנס למסגדים, להיכנס בין הערבים ולגרום להם נזק.

חוסניה ג'בארה: אני לא רוצה שתבוא עוד אינתיפיאדה אחת.

חוסניה ג'בארה: אם עכשיו סיימנו אותה ואנחנו עושים שלום עם הפלשתינים, לא צריך להביא לעוד אינתיפיאדה אחת במיגזר הערבי.

חוסניה ג'בארה: המיגזר הערבי לא ישתוק אם תמשיכו לטעון כל מיני טענות כוזבות.

גדעון עזרא: מה תעשו?

עבד-אלמאלכ דהאמשה: מסתערבים שיכנסו למיגזר הערבי וישברו את הידיים.

חוסניה ג'בארה: מה נעשה כשמסת

חוסניה ג'בארה: ערבים יכנסו למסגדים?

חוסניה ג'בארה: אתה רוצה שאנחנו נשתוק?

גדעון עזרא: מה זה מסתערבים?

גדעון עזרא: עם ערבי נכנס לבית כנסת, זורקים אותו?

דוד אזולאי: תודה רבה.

דוד אזולאי: חבר-הכנסת מקסים לוי, בבקשה.

מקסים לוי: אחרי שההצגה נגמרה, אני חושב שהדיון המעשי הוא לימוד התופעה במדינת ישראל.

מקסים לוי: כמי שהיה שבע-עשרה שנה ראש עיריית לוד , עיר מעורבת, וכמי שהיה יושב-ראש מרכז השלטון המקומי אני מודע למצוקות, לבעיות, לנושאים החברתיים באוכלוסיה הערבית וכן לקנאה ולשנאה מול מציאות שלפעמים מדינת ישראל לא השכילה לתת לאותם ישובים ערבים את החינוך הטוב ואת הרווחה .

מקסים לוי: אני סבור שחברי הכנסת צריכים לגנות את התופעה של אותם דברים, כפי שאני גיניתי בזמנו תופעות שהיו בסקטור היהודי.

עבד-אלמאלכ דהאמשה: לא שמעת שגינינו?

מקסים לוי: תסלח לי, אני רוצה לדבר.

מקסים לוי: עכשיו תשתוק.

דוד אזולאי: אתה מפריע לכל מי שמדבר.

עבד-אלמאלכ דהאמשה: שמעת שגינינו פה.

עבד-אלמאלכ דהאמשה: מי ששומע אותך חושב שלא גינינו ולא עשינו כלום.

עבד-אלמאלכ דהאמשה: אתה רוצה שנגנה, בסדר.

עבד-אלמאלכ דהאמשה: לא גינינו?

עבד-אלמאלכ דהאמשה: זו שאלה פשוטה.

עבד-אלמאלכ דהאמשה: למה אתה מיתמם?

עבד-אלמאלכ דהאמשה: תדבר בלשון עתיד.

עבד-אלמאלכ דהאמשה: אני אומר שגינינו.

דוד אזולאי: חבר-הכנסת דהאמשה, תפסיק להפריע כל הזמן.

עבד-אלמאלכ דהאמשה: איזו הפרעה יש פה?

עבד-אלמאלכ דהאמשה: שאלה פשוטה.

דוד אזולאי: עוד לא היה חבר כנסת אחד שדיבר ולא הפרעת לו.

דוד אזולאי: לא היה דבר כזה.

עבד-אלמאלכ דהאמשה: אדוני, לא הפרעתי לאף אחד.

עבד-אלמאלכ דהאמשה: אני אומר מה שאני צריך לומר.

דוד אזולאי: תאמר בזמן שאתה מקבל רשות דיבור.

מקסים לוי: אני חושב שתפקידה של המשטרה הוא להוקיע ולתפוס כחוק, כפי שחברי אמר, את אותם קיצוניים.

מקסים לוי: יש לי חברים ערבים שנכנסים אלי הביתה יום יום.

מקסים לוי: אמר לי חבר: אתה יודע, מקסים, אחרי נושא האוטובוסים, אין לי שום טענה כלפי אותם אנשים שעוצרים אותי בשדה התעופה ובמחסומים כדי לבדוק אותי.

מקסים לוי: אני חושב שיש מיעוט קטן מאוד.

מקסים לוי: אולי באים גורמים מבחוץ כדי ליצור אווירה של אנטי דו-קיום בין יהודים לערבים בארץ ישראל.

מקסים לוי: אותה קבוצה קטנה קיצונית יכולה בעצם לפגוע במירקם החשוב ביותר בין ערביי ישראל לבין היהודים בארץ ישראל, משום שאנחנו חיים ביחד, אוכלים ביחד ובסופו של דבר גם תורמים בצורה כזאת או אחרת לתהליך השלום.

מקסים לוי: לכן אני חושב שנכון אמר מנכ"ל המשרד לביטחון פנים, שהמנהיגות ואנשי הציבור הערבי צריכים להוקיע תופעות כאלה.

מקסים לוי: בלוד לפעמים יש תופעות של סמים ודברים כאלה.

מקסים לוי: יש אוכלוסיה ערבית-יהודית שמוקיעה מזה זמן רב את התופעות האלה משני הצדדים.

מקסים לוי: אני יודע שדיברתם והוקעתם.

מקסים לוי: מה שאומר מנכ"ל המשרד לביטחון פנים הוא שצריך לדאוג שהמיעוט הקטן ביותר באוכלוסיה הערבית לא יפגע באותו מירקם חשוב בחיי היהודים והערבים בארץ הזאת.

מקסים לוי: לכן אני חושב שאי-אפשר להכליל את המעשים האלה על כל האוכלוסיה הערבית ואי-אפשר לומר שכל האוכלוסיה הערבית רוצה באי-קיום סדר וחוק במדינת ישראל.

מקסים לוי: מי שהיה בערים האלה יודע זאת.

מקסים לוי: תפקיד המשטרה הוא לעשות את הדבר החשוב ביותר, לעצור בעד הקיצוניים לעשות דברים לא חוקיים.

מקסים לוי: אנחנו כוועדת הפנים, כולנו יחד ערבים ויהודים, צריכים לעשות חשבון נפש לגבי מה שקרה, משום שהתופעה הזאת של טבריה וחיפה מקרינה.

מקסים לוי: אני יושב בקרב האוכלוסיה הערבית, אני יודע את המצוקות שהיא עוברת.

מקסים לוי: יש גם תופעה שאמרתי אותה במליאה לא פעם ולא פעמיים.

מקסים לוי: אי-אפשר למנוע תקציבים בחינוך וברווחה לאוכלוסיה הערבית, משום שהקיצוניים האלה יביאו את חתיכת הבשר, את המלח והסוכר ויקנו את אותם אנשים מסכנים שהיום נמצאים במצוקה.

מקסים לוי: לך ותראה מה קורה בשכונת הרכבת.

מקסים לוי: לך ותראה מה קורה בלוד, אנשים חיים בביוב.

מקסים לוי: איכפת למדינה, לממשלה, לכל ממשלות ישראל, שיגדלו ילדים עבריינים, סוחרי סמים ושונאי יהודים?

מקסים לוי: קל מאוד לאדם שגר בפחים ובביוב לשנוא יהודים.

מקסים לוי: זה פשוט לגדל 12 ו15- ילדים בתוך כוך של פחים מול ביוב וחוסר תנאים מינימליים.

מקסים לוי: לא נופתע אם מחר בבוקר תופעות כאלה יקרו.

גדעון עזרא: זרקו אבנים שם.

מקסים לוי: לדעתי, יש קשר לתופעות האלה.

מקסים לוי: יחד עם זאת, צריכה להיות פעולה של הממשלה בנושאים החברתיים והחינוכיים כדי ליצור שוויון בצרכים של שירותי הרווחה של האוכלוסיה הערבים לצרכים של האוכלוסיה היהודית.

מקסים לוי: ביחד עם זה יש לגנות את התופעות של ההקצנה הזאת.

דוד אזולאי: תודה רבה לחבר-הכנסת מקסים לוי.

דוד אזולאי: חבר-הכנסת מח'ול, בבקשה.

עסאם מח'ול: יש הסתה, צריך לטפל בה וההסתה היא עם כתובת ברורה, כתובת שצריך להפנות אליה את הטענות של הוועדה הזאת ושל הכנסת, וזו ההסתה המשתוללת של הימין וגורמי ביטחון לשעבר ועכשוויים , שמטרתה והיעד שלה זה לא רק התנועה האיסלאמית אלא כלל האוכלוסיה הערבית.

עסאם מח'ול: אני חושב שצריך להעמיד את הדברים בהקשרם הנכון וזה ההקשר הנכון .

גדעון עזרא: יעני, שמו פצצות באוטובוסים.

עסאם מח'ול: אני רוצה להגיד לחבר הכנסת גדעון עזרא וגורמי ביטחון נוספים שעלו לכותרות בשבועות האחרונים בנושא הזה, שהדאגה שלהם היא משונה, כי לפי דבריהם, הדאגה שלהם היא לא דאגה לביטחון אלא דאגה לפוליטיקה.

עסאם מח'ול: הם מנסים להשתמש באירועים האלה, בשני הפיגועים שהיו כדי לקדם מטרות פוליטיות שלהם ולא מטרות ביטחוניות.

עסאם מח'ול: הם משתמשים בנושא הביטחון כדי להפחיד ולחולל מישטר אימה על יכולתה של האוכלוסיה הערבית להתערב, ולקבוע ולהשפיע על הפוליטיקה הישראלית.

דוד אזולאי: אז לתת לפעילות הטרור להימשך?

עבד-אלמאלכ דהאמשה: להיפך.

עסאם מח'ול: אני אומר שיש נסיון להרתיע את האוכלוסיה הערבית מלהגיד את דברה בעניינים הבסיסיים היסודיים שעומדים על סדר היום הפוליטי, כמו שאלות של פתרון הקבע, כמו שאלת ירושלים, כמו שאלת הפליטים, כמו שאלת ההתנחלויות.

עסאם מח'ול: לא אני אומר את זה אלא חברי הכנסת קצב וגדעון עזרא, שעמדו יום אחד אחרי הפיגועים האלה על במת הכנסת ולא תקפו את המבצעים, לא את המדיניות שלהם, לא את הקו שלהם, הם תקפו את הקו של מנהיגי האוכלוסיה הערבית וחברי הכנסת הערבים כאשר הם דיברו על שתי מדינות, כאשר דיברו על זכות השיבה של הפליטים ופתרון צודק לפי החלטות האו"ם, וכאשר הם דיברו על הצורך לפרק את ההתנחלויות.

עסאם מח'ול: מה שמאפיין את אלה שביצעו את הפיגועים, וצריך להגיד את זה בצורה המפורשת ביותר, זה לא שהם ערבים ולא שהם מוסלמים אלא שהם אויבי תהליך השלום.

עסאם מח'ול: מי שצריך היום לקבל תעודת יושר, לקחת על עצמו מחוייבות שזה לא יקרה שנית, זה אלה שנמצאים במחנה המתנגד לתהליך השלום והם ידועים, כתובתם ידועה.

עסאם מח'ול: גדעון עזרא וחבריו צריכים היום להתנער מהפעולות האלה, לא האוכלוסיה הערבית ולא התושבים המוסלמים בארץ.

עסאם מח'ול: לכן אני מפנה אצבע מאשימה כלפי גדעון עזרא וחבריו לשעבר וחבריו במפלגה היום, שמסיתים נגד האוכלוסיה הערבית.

עסאם מח'ול: הם צריכים להסביר איך פעם אחרי פעם כתוצאה מאלימות רוצחים ראש ממשלה, פוגעים במירקם העדין של היחסים בין שני העמים בארץ הזאת.

עסאם מח'ול: זה או פועל יוצא מההסתה שלהם או זה כלי שמכשיר את ההסתה שלהם נגד האוכלוסיה הערבית.

עסאם מח'ול: אני חושב שזאת השאלה, כך צריך להעמיד אותה וחובת התשובה וההוכחה היא על גדעון עזרא ולא עלי.

דוד אזולאי: תודה רבה.

דוד אזולאי: חבר-הכנסת מוחמד כנעאן.

מוחמד כנעאן: אני אתחיל מהדברים שדיבר עליהם חבר-הכנסת מקסים לוי.

מוחמד כנעאן: הוא דיבר על מיעוט קטן באוכלוסיה הערבית.

מוחמד כנעאן: אבל יש גם אותו מיעוט קטן באוכלוסיה היהודית, שהרב דרוקמן וגדעון עזרא לא דיברו עליו.

מוחמד כנעאן: הם לא דיברו עלה רצח במערת המכפלה, הם לא דיברו על הרצח במסגד אל-אקצה, הם לא דיברו על הרצח בראשון לציון, הם לא דיברו על הרצח במזרעה, הם לא דיברו על הרצח ביום האדמה, הם לא דיברו על הרבה מקרים שיהודים ביצעו נגד ערבים.

מוחמד כנעאן: האוכלוסיה הערבית לא השתוללה, היא לא קמה על רגליה, היא לא האשימה את כל מדינת ישראל, היא לא האשימה את היהודים במדינת ישראל, היא האשימה את המדיניות של ממשלת ישראל, שחבר-הכנסת גדעון עזרא מגן עליה שנים ארוכות, היא האשימה את אותו מיעוט קיצוני בתוך כוחות הביטחון, אותו מיעוט שרצח את יצחק רבין כתוצאה מאיומים ומהסתה נמשכת.

מוחמד כנעאן: על זה לא מדברים.

מוחמד כנעאן: על זה לא דיברו כבוד המנכ"ל וראובן לוי.

מוחמד כנעאן: את זה הם שכחו.

מוחמד כנעאן: הם נטפלו רק לאוכלוסיה הערבית, לתנועה האיסלאמית.

מוחמד כנעאן: אותה תנועה איסלאמית, בעיני כל המפלגות במדינת ישראל היתה לגיטימית לפני הבחירות.

מוחמד כנעאן: היא היתה לגיטימית בפני כבוד השר שלמה בן-עמי, שביקר את השייח' ראיד סאלח.

מוחמד כנעאן: היא היתה לגיטימית בפני אהוד ברק שביקר אותו לפני הבחירות.

מוחמד כנעאן: היום פתאום היא לא לגיטימית.

מוחמד כנעאן: היום פתאום היא מסיתה, היא נגד המדינה, נגד חוקיה.

מוחמד כנעאן: היו"ר דוד אזולאי: אף אחד לא דיבר על כל התנועה האיסלאמית.

מוחמד כנעאן: דובר על אותם גורמים קיצוניים בתוך התנועה האיסלאמית שמסיתים כנגד המדינה.

מוחמד כנעאן: אני הזכרתי את שייח ראיד סאלח.

מוחמד כנעאן: לא במקרה הוא יושב-ראש פלג מהפלגים האלו.

מוחמד כנעאן: מעבר לזה, כל הדברים ששמעתי כאן הם דברי הסתה.

מוחמד כנעאן: אותו אדון שדיבר לא לקח בחשבון את הדברים שאמר חבר-הכנסת מקסים לוי.

מוחמד כנעאן: הוא דיבר על לוד, הוא דיבר על המדיניות האנטי-הומנית שניהלו הממשלות השונות נגד האוכלוסיה הערבית.

מוחמד כנעאן: חודש וחצי שובתים ראשי הרשויות הדרוזיות כאן.

מוחמד כנעאן: לראש הממשלה אין חמש דקות לשבת איתם.

מוחמד כנעאן: מחר יגידו: למה הדרוזים התפרעו?

מוחמד כנעאן: למה הסיתו?

מוחמד כנעאן: , למה שברו?

מוחמד כנעאן: כתוצאה מאי-התייחסות של ממשלת ישראל לדברים האלה.

מוחמד כנעאן: כשאני שומע כאן שמדברים על אום-סכלה כפיגוע, זה מקומם אותי.

מוחמד כנעאן: זה מוכיח על האטימות של אותם אנשים שמדברים על אותו מקרה כפיגוע.

מוחמד כנעאן: מי לא גינה במדינת ישראל כולל שייח' סאלח ראיד בוועדת המעקב.

מוחמד כנעאן: אבל כנראה יש אנשים שרוצים לשמוע ויש אנשים שלא רוצים לשמוע.

מוחמד כנעאן: כולם גינו את מעשי הרצח של טבריה ושל חיפה.

מוחמד כנעאן: גם בעבר גינינו מעשי טרור, אנחנו מגנים היום מעשי טרור ונגנה גם בעתיד מעשי טרור של ערבים ושל יהודים, לא רק של ערבים גם של יהודים.

מוחמד כנעאן: אבל להגיד שאום-סכלה זה פיגוע זה איום.

מוחמד כנעאן: מהדברים שנאמרו כאן השתמע כאילו האוכלוסיה הערבית לא גינתה את המעשים ולא מגנה מעשים לא חוקיים.

מוחמד כנעאן: אני מתרעם על כך שאם מתקיים דיון כזה לפחות, אדוני היושב-ראש, להזמין את הנציג של הפלג הצפוני, כפי שאתם קוראים לו.

דוד אזולאי: יש לי חדשה בשבילך.

דוד אזולאי: הזמנתי את הפלג הצפוני, את כולם.

דוד אזולאי: הם לא רצו לבוא, הם התחמקו במשך שבוע ימים.

דוד אזולאי: הם לא רצו לעמוד פה בעימות.

גדעון עזרא: הם לא מכירים בכנסת.

מוחמד כנעאן: הם היו בכנסת כמה פעמים.

מוחמד כנעאן: זה לא נכון שהם לא מכירים בכנסת.

דוד אזולאי: יושבת פה מנהלת הוועדה, שבאמת מגיע לה כל הכבוד.

דוד אזולאי: במשך כל השבוע, בחופשה שלה, היא עשתה הכל על מנת שהם יבואו.

דוד אזולאי: הם לא רצו לבוא.

דוד אזולאי: הם התחמקו.

מוחמד כנעאן: אני מאמין לך.

מוחמד כנעאן: אבל הם כן מכירים בכנסת.

מוחמד כנעאן: הם היו בוועדה הזאת ובמליאה.

דוד אזולאי: לעניין הזה הם לא רצו לבוא.

מוחמד כנעאן: אני רוצה להדגיש כאן דברים שנאמרו על ידי חבר-הכנסת עזמי בשארה.

מוחמד כנעאן: ועדת המעקב ראתה ורואה כל פגיעה בגוף פוליטי במדינת ישראל ובאוכלוסיה הערבית כפגיעה בכל האוכלוסיה הערבית.

מוחמד כנעאן: אם ישנם דברים לא חוקיים, אם נשים ספציפיים עושים מעשים לא חוקיים, אם נכתב מאמר לא חוקי, שמסית כהגדרתכם - אני לא שמעתי את גדעון עזרא ואת הימין, שיום יום מסית נגד האוכלוסיה הערבית, שהם יצאו והביעו עמדה על מה שהתפרסם בעיתון "הארץ" אתמול.

מוחמד כנעאן: 73% מכלל האוכלוסיה במדינת ישראל לא רוצה את האוכלוסיה הערבית.

מוחמד כנעאן: דברים מדהימים, אדון גדעון עזרא.

מוחמד כנעאן: תקרא את המאמר בעיתון "הארץ" מאתמול.

מוחמד כנעאן: תביע את העמדה שלך בנושא הזה, תגיד מה עשית בנושא החינוך, בבתי הספר שאתה אחראי עליהם, מופקד עליהם.

מוחמד כנעאן: תגיד מה עשית שם ואל תסית נגד האוכלוסיה הערבית.

דוד אזולאי: ברשותכם, בעקבות דברים שאמר כאן חבר-הכנסת דהאמשה, האם זה נכון שהיתה ידיעה 24 שעות לפני כן, על ידי אסיר משוחרר, על הפיגוע שהולך להתרחש?

דוד אזולאי: האם ידעתכם על כך?

אריה רמות-שיפמן: לי לא ידוע על כך.

עבד-אלמאלכ דהאמשה: משטרת עפולה קשורה אליכם בצורה כלשהי?

עבד-אלמאלכ דהאמשה: האיש שישב שם דיבר איתם.

עבד-אלמאלכ דהאמשה: הוא מיהר לחזור מחופשה לכלא ואמר: שמעתי שעומדים לעשות פיגוע.

תנ"צ ראובן לוי: חדשות לבקרים אזרחים טובים והגונים אומרים כל מיני דברים.

תנ"צ ראובן לוי: רק במשך שבוע ימים עשר חמש עשרה פעמים מתקשרים ואומרים: הולך להיות פיצוץ עכשיו במחנה יהודה.

תנ"צ ראובן לוי: אני לא מכיר את המקרה הזה.

דוד אזולאי: אני חושב שצריך לבדוק את העניין הזה.

דוד אזולאי: אני מבקש לקבל תשובה בעניין הזה.

דוד אזולאי: לפני שאני ניגש לסיכום, אני חייב התנצל בפני נציג משרד הדתות, כי הזמנתי לכאן את נציגי משרד הדתות על מנת לשמוע גם בעניין האימאמים.

דוד אזולאי: לצערי הרב, לא הספקנו זאת מקוצר זמן.

דוד אזולאי: אני מתכונן לקיים דיון נוסף על האימאמים שנמצאים במסגדים ולא תמיד הם ממומנים על ידי משרד הדתות.

דוד אזולאי: אני רוצה לגשת, ברשותכם, לסיכום הדיון.

דוד אזולאי: "1.

דוד אזולאי: הוועדה מחזקת את ידי המשטרה בפעילותה נגד הקיצוניים בתנועה האיסלאמית בפרט, ונגד כל אלו הפועלים נגד המדינה בכלל.

דוד אזולאי: 2.

דוד אזולאי: הוועדה קוראת להנהגה הערבית לגנות ולהוקיע - - -

אחמד טיבי: זו הודעה שלך או שלנו.

דוד אזולאי: של כולנו.

דוד אזולאי: אני מקווה שהיא תהיה מקובלת על כולכם.

דוד אזולאי: "הוועדה קוראת לערביי ישראל לגנות ולהוקיע את אותם קיצוניים המקלקלים את שמם הטוב של ערביי ישראל.

דוד אזולאי: הוועדה קוראת למשטרה לאכוף את החוק בצורה יותר מסיבית כנגד הקיצוניים בתנועה האיסלאמית בפרט, ונגד המסיתים נגד המדינה בכלל.

דוד אזולאי: הוועדה קוראת לממשלת ישראל לפעול לשיוויון בתוך האוכלוסיה הערבית על מנת למנוע השתלטות הקיצוניים על האוכלוסיות החלשות בתוך המיגזר הערבי.

דוד אזולאי: "

גדעון עזרא: אני חושב שצריכה להיות גם קריאה לאוכלוסיה לסייע למשטרת ישראל במילוי תפקידיה.

דוד אזולאי: הצעתי: "הוועדה קוראת לערביי ישראל לגנות ולהוקיע את אותם קיצוניים".

גדעון עזרא: לא להוקיע אחרי שקורה.

גדעון עזרא: לסייע למשטרת ישראל במילוי משימותיה.

עסאם מח'ול: להקים יחידת משת"פים ערבית.

עסאם מח'ול: כך הוא מציע.

דוד אזולאי: "הוועדה קוראת למנהיגי האוכלוסיה הערבית להיות שותפים בהסברה עם משטרת ישראל כנגד אותם פלגים קיצוניים באוכלוסיה הערבית.

דוד אזולאי: "

גדעון עזרא: למה לא לסייע?

גדעון עזרא: מה זה הסברה?

עסאם מח'ול: ההצעה הזאת לפי הערכתי לא תעבור בוועדה והיא לא משקפת גם את הדיון שהיה כאן.

עסאם מח'ול: היא משקפת אולי את הדעה של אלה שבאו לדווח.

עסאם מח'ול: אני מציע הצעה כללית כזאת, שהוועדה קוראת למאבק ציבורי וממלכתי בלתי נלאה נגד אלה שמנסים לפגוע ומנסים לקעקע את התהליך המדיני המתרחש ללא הבדל שייכות לאומית או דתית-לאומית.

גדעון עזרא: מה זה שייך לתהליך המדיני?

עסאם מח'ול: אדם שנשלח על ידי מישהו לפגע בחיפה, יכול היה להרוג אותי.

דוד אזולאי: אני חושב שעניין תהליך השלום לא רלוונטי לדיון הוועדה שהיה היום.

עסאם מח'ול: ולהפסיק את ההסתה.

עבד-אלמאלכ דהאמשה: אין לנו בעיה עם אכיפת החוק כלפי אלה שלא שומרים על החוק.

דוד אזולאי: אתה מסכים עם אותם קיצוניים בתנועה האיסלאמית?

דוד אזולאי: אתה לא מסכים איתם.

דוד אזולאי: אנחנו מדברים עליהם.

דוד אזולאי: עבד אלמאלכ דהאמשה: אתה מדבר על קיצוניים בתנועה האיסלאמית, ואני מדבר על אנשים שעברו על החוק.

דוד אזולאי: מה יותר מדוייק?

דוד אזולאי: אנשים שעברו על החוק, בהם צריך לטפל.

דוד אזולאי: בכל אופן, אני חושב שההצעה שלי מסכמת את הלך הרוחות פה.

דוד אזולאי: אם לא תרצו לקבל את ההצעה שלי, פשוט חבל.

דוד אזולאי: אני אעמיד את ההצעה שלי להצבעה.

דוד אזולאי: אני חוזר על הדברים.

דוד אזולאי: "הוועדה מחזקת את ידי המשטרה בפעילותה נגד הקיצוניים בתנועה האיסלאמית בפרט, ונגד כל אלו הפועלים כנגד המדינה בכלל.

דוד אזולאי: הוועדה קוראת לערביי ישראל לגנות ולהוקיע את אותם קיצוניים המקלקלים את שמם הטוב של ערביי ישראל.

דוד אזולאי: הוועדה קוראת למשטרה לאכוף את החוק בצורה יותר מסיבית כנגד הקיצוניים בתנועה האיסלאמית בפרט, ונגד כל אלו המסיתים נגד המדינה בכלל.

דוד אזולאי: הוועדה קוראת לממשלת ישראל לפעול לשיוויון בתוך האוכלוסיה הערבית על מנת למנוע השתלטות הקיצוניים על האוכלוסיות החלשות.

דוד אזולאי: הוועדה קוראת למנהיגי ערביי ישראל לפעול בתוך האוכלוסיה הערבית על מנת למתן - - -

גדעון עזרא: למתן ולאכוף את החוק.

דוד אזולאי: אני מבקש להעמיד את ההצעה הזאת להצבעה.

דוד אזולאי: מי בעד הצעת הסיכום שהגשתי?

דוד אזולאי: ה צ ב ע ה בעד הצעת הסיכום - 4 נגד - 4

דוד אזולאי: ההצעה עוברת.

דוד אזולאי: תודה רבה.

אחמד טיבי: זה תיקו.

אחמד טיבי: ההצעה נופלת, לפי התקנון.

גדעון עזרא: אתה נגד גינוי?

אחמד טיבי: לא.

אחמד טיבי: הנוסח שהציע חבר-הכנסת דהאמשה ברור, גינוי של כל אלה העוברים על החוק.

דוד אזולאי: תודה רבה.

דוד אזולאי: ישיבה זו נעולה.